Exit (TV-serie)

Exit er en norsk dramaserie i tre sesonger som ble første gang vist på NRK1 mellom 2019 og 2023. Serien skildrer livet til en gruppe menn fra den norske finanseliten som bruker fritiden på festing, rus og prostituerte.

Serien hadde premiere september 2019. Andre sesong ble vist i 2021 og tredje sesong i mars 2023.

Før premieren av første sesong vant serien prisen International panorama under Series Mania, en internasjonal festival for TV-drama i Frankrike i mars 2019. Første sesong av serien ble nominert til hele åtte priser foran Gullruten 2020 og vant priser i klassene beste foto TV-drama og beste klipp TV-drama. Andre sesong ble nominert i syv klasser foran Gullruten 2021 og vant klassen for beste production design/scenografi. Produsentene av serien lot være å melde på tredje sesong av serien til Gullruten 2023 som en protest mot juryene som de mener «er partiske og mangler kompetanse».

Handling 
Serien handler om de ekstravagante livene til fire svært rike finansmenn i Oslo. Fra serien er det ikke klart hvilke yrker de har eller hvordan de tjener penger. Adam, Jeppe, Henrik og William er alle suksessrike mangemillionærer med koner og familier som selv mener at de har alt de måtte ønske seg. På utsiden ser alt perfekt ut, men i løpet av serien ser vi hvordan de egentlig er. Suksessen har nemlig en bakside; de opplever livene som ekstremt kjedelige. Derfor bruker de det meste av fritiden på festing, rus og prostituerte. De setter seg selv og jobben sin fremfor alt og alle. Vi ser at de også bedriver skatteunndragelse og annen hvitsnippkriminalitet, nærmest for moro skyld. Hovedkarakterene preget av egoisme, arroganse, narsissistiske og psykopatiske trekk; de har lite respekt for lover og regler og betaler seg ut av problemene som oppstår. Etter hvert som vi blir kjent med hovedpersonene ser vi at de utvikler ulike psykiske problemer på grunn av skadelig rusmiddelbruk og stress, at de har kommet på kant med harde kriminelle miljøer og at politiet og andre myndigheter for alvor begynner å vise interesse for det de driver med.

Serien foregår hovedsakelig i Oslo, men vi ser også at de driver business i utlandet. Sesong 1 dreier seg mest om disse fire mennene. Sesong 2 fokuserer mer på kvinnene og vi får vite hva de gjennomgår og det å være gift/sammen med en suksessrik mangemillionær. I sesong 3 begynner livsstilen virkelig å tære på karakterene, og vi begynner å ane hvordan hver enkelt vil få sin utgang, eller «Exit», fra deres dekadente og ulykkelige livsførsel.

Serieskaperne hevder at mange av historiene er basert på ekte hendelser hvor kildene angivelig skal ha vært intervjuer med personer som hevder å jobbe med «finans», samt ektefeller og barn av slike og etterforskere i Økokrim. Serieskaperne har ikke lagt frem dokumentasjon for disse påstandene. Kjell I. Nordström, som var kostymedesigner for serien, har hevdet at kostymene i serien er delvis basert på opptak han har sett av kildene.

Om serien 
Sesong 1 ble i oktober 2019 den mest strømmede NRK-serie noen sinne, med over 1 million strømminger.

Rolleliste

Priser og nominasjoner

Referanser

Eksterne lenker 
 

Norske dramaserier
TV-produksjoner på NRK
Norske TV-serier fra 2010-årene
TV-program med vinnere av Gullrutens fagpris
Norske TV-serier fra 2020-årene